
«What the Foc?!». Dramaturgisme: Gerardo Salinas i Junior Mthombeni. Creació d’espai escènic: Eugenio Szwarcer. Música original i so: Cesar Janssens. Moviment: Alesandra Seutin. Vestuari: Junior Mthombeni. Interpretació: Ricard Boyle, Jack Chakataga, Mamadou Diallo Balde, Aïssatou Djob, Marc Domingo, Denise Duncan, Momo Fabré, Nicolás Fuentes González, Adriana Fuertes Lara, Sílvia Kamats, Joan Llobera Serra, Maisa Perk, Shorlady Preciado, Laura Riera, Kathy Sey, Sylwia Sienicka, Junyi Sun. Aquesta obra forma part de la sèrie sobre dramatúrgia urbana de Junior Mthombeni i Gerardo Salinas (KVS de Brussel·les). Una producció del Teatre Nacional de Catalunya. Amb la coproducció del KVS de Brussel·les. Ajudantia de direcció: Mauricio Sierra. Direcció: Gerardo Salinas, Junior Mthombeni. Festival Grec 2024. Sala Petita, Teatre Nacional de Catalunya, Barcelona. Del 4 al 14 de juliol.
_______________________________________________________________
Visibilitzar què hi ha fora de la bombolla


¿Com és la Barcelona segons les estadístiques? El mapa que es dibuixa a l'escenari és molt és colorista que l'habitual. Junior Mthombeni, Gerardo Salinas han fet un taller amb artistes professionals (intèrprets i també d'altres especialitats artístiques). Plegats, han confeccionat una Barcelona que respira moltes de les limitacions que pateixen els habitants de l'àrea metropolitana. La veu en off, aparentment tant objectiva, va torçant el relat quan se sent amenaçat per una cultura nova que s'endrapa la cultura vella. I si els primers comentaris personals poden semblar justificables acaba prenent un to, en el que demostra violència i, sobretot, por. L'obra doncs fa dues fotografies: la que encoratja un grup d'artistes a expressar-se lliurement, sempre escolant i respectant l'altre, i la veu silenciada dle públic que palpa les alarmes de l'extrema dreta.


Fa dècades que es parla que les platees no tenen la diversitat que es veuen als metros que passen per sota dels teatres. Sovint, es diu que (més enllà del cost de les entrades i de l'economia precària dels ciutadans) això és perquè no hi ha obres que els interpel·lin, que no hi ha intèrprets tampoc en els que es puguin sentir identificats. Vicenta Ndongo («La plaça del diamant», «Immunitat») i Babou Cham («Terra baixa», «17 esbossos des de la foscor»), o Moha Amazian («La font de la Pólvora», «L'última f**king nit») van trencar molts sostres de vidre però la capa continua sent pràcticament intacta per molts d'altres. La responsabilitat sovint es trasllada als directors que proven d'advertir les dificultats. És el cas de David Selvas («Àngels a Amèrica») o de Julio Manrique («Carrer Robadors»). Sovint, es comenta que no hi ha prou base d'intèrprets d'altres ètnies que tinguin prou ofici per defensar bé el personatge.


Per la seva banda, moltes intèrprets i directores n'han fet bandera («Tinta negra») i escriuen i contracten a partir dels companys que defensin unes obres en què sovint l'afer del racisme és latent. Helena Tornero («Nosaltres»); Denise Duncan («Negrata de merda», «Tituba», «El combat del segle»), Carolina Llacher («Paisatges als Ulls»), Julio Manrique («Amèrica»). Per una altra banda hi ha les actrius que es fan els seus propis textos (sovint parlant des de le seves pròpies experiències: Adline Flaun («Yo, dispositivo Venus»); Sílvia Albert Sopale («No es país para negras») o Ibrahima Diallo («Meta»).


¿«What the Foc!?» és un espectacle per a militants? Potser sí, però no deixa de ser necessari i sobretot, demostra que a l'escena hi ha molts més intèrprets dels que habitualment apareixen. Ara, per exemple, tothom celebra el paper de Miriam Moukhles a «Tots ocells» i Moha Amazian i Neus Ballbè (que ja van compartir muntatge a «Bonobo») també fan divers el quadre de «Tirant lo Blanc».

Jordi Bordes, Recomana, 7 juliol 2024

La culpa blanca


El muntatge ha comptat amb una assessoria de moviment, a càrrec de les coreògrafes i ballarines Alesandra Seutin i Cecilia Colacrai, que és del tot imprescindible per a coordinar els disset intèrprets que estan en escena durant tot l’espectacle. Si a Barcelona mestissa, una altra proposta del Grec, s’homenatja la fusió d’estils musicals de la Barcelona contemporània, fruit de les onades migratòries que la ciutat ha experimentat des de mitjan segle XX     —amb un especial protagonisme del barraquisme de Montjuïc—, a «What the Foc?!» la mirada és més actual i s’aborda la bigarrada estructura social de la capital catalana, marcada, com en la majoria de les grans urbs, per nombroses diferències de classe, de procedències, d’edat i d’identitats i orientacions sexuals.


L’obra és conscient de les seves mancances i té un punt d’autocrítica que és d’agrair —«no estem parlant de res!», s’exclama en un moment determinat—, però també ens regala moments poderosos i commovedors, com l’esmentat final, o d’altres de més poètics, en forma d’interrogants, que personalment em van recordar a la cèlebre cançó de Stephen Sondheim «Another Hundred People» del musical «Company»: «It’s a city of strangers / Some come to work, some to play / A city of strangers / Some come to stare, some to stay…».


Afortunadament, Barcelona encara no s’ha convertit (de moment) en una ciutat plena de desconeguts com la Nova York de Sondheim. Esprem que amb propostes com «What the Foc?!» sigui un lloc cada cop més amable per viure-hi, «on ningú et miri ni t’assenyali» per ser com ets, i on tothom pugui ser «protegit i respectat». És a les nostres mans aconseguir-ho i iniciatives públiques com aquesta impulsada des del TNC són cabdals per assolir-ho.  

Oriol Puig Taulé, Núvol, 7 juliol 2024

